
Na podlagi 17. člena Zakona o spodbujanju rabe obnovljivih virov energije (Uradni list RS, št. 121/21, 189/21, 121/22 – ZUOKPOE in 102/24) Vlada Republike Slovenije izdaja

U R E D B O
o spremembi Uredbe o načinu določanja in obračunavanja prispevkov za zagotavljanje podpor proizvodnji električne energije v soproizvodnji z visokim izkoristkom in iz obnovljivih virov energije

1. člen

V Uredbi o načinu določanja in obračunavanja prispevkov za zagotavljanje podpor proizvodnji električne energije v soproizvodnji z visokim izkoristkom in iz obnovljivih virov energije (Uradni list RS, št. 184/21, 84/22, 86/22, 112/22, 66/23, 73/23, 116/23, 44/24, 52/24, 71/24, 96/24 in 9/25) se v 6. členu sedmi odstavek spremeni tako, da se glasi:

»(7) Za uporabniško skupino končnih odjemalcev električne energije iz 1. točke preglednice drugega odstavka tega člena se ne glede na drugi odstavek tega člena kot osnova za izračun prispevka na kW obračunske moči za zagotavljanje podpor proizvodnji električne energije v soproizvodnji z visokim izkoristkom in iz obnovljivih virov energije do 28. februarja 2026 določi vrednost ponderja uporabniške skupine (τose) 0,24878.«.

PREHODNA IN KONČNA DOLOČBA

2. člen 

(prvi izračun) 

Vrednost ponderja uporabniške skupine za izračun prispevka na kW obračunske moči za zagotavljanje podpor proizvodnji električne energije v soproizvodnji z visokim izkoristkom in iz obnovljivih virov energije iz spremenjenega sedmega odstavka 6. člena uredbe se prvič uporabi za izračun prispevka za mesec november 2025.

3. člen

(začetek veljavnosti in uporabe)

Ta uredba začne veljati naslednji dan po objavi v Uradnem listu Republike Slovenije, uporabljati pa se začne 1. novembra 2025.

